เปิดรับสมัครตัวแทนจำหน่าย "สลากดิจิทัล" ตั้งแต่บัดนี้ถึง 10 พฤษภาคมนี้
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยว่า หลังเปิดรับสมัครตัวแทนจำหน่ายสลากกินแบ่งรัฐบาลเพื่อจำหน่ายผ่านแพลตฟอร์มออนไลน์ หรือสลากดิจิทัล วานนี้ (3 พ.ค.65) เป็นวันแรก มีผู้สนใจสมัครเข้าร่วมโครงการแล้ว จำนวน 2,920 ราย โดยจะเปิดรับสมัครไปจนถึงวันที่ 10 พฤษภาคม 2565 ผ่านทางเว็บไซต์ www.glo.or.th ผู้สมัครจะต้องเป็นตัวแทนจำหน่ายรายย่อย หรือผู้ซื้อจองล่วงหน้าที่ผ่านการยืนยันตัวตนแล้ว เมื่อผ่านการพิจารณา จะดำเนินการจัดทำสัญญาเป็นระยะเวลา 1 ปี โดยผู้จำหน่ายจะได้รับสลาก 5 เล่ม พร้อมนำสลากเข้าสู่แพลตฟอร์มของสำนักงานสลากฯ เพื่อจำหน่ายผ่านแอปพลิเคชันเป๋าตังและถุงเงิน ตั้งแต่วันที่ 2 มิถุนายน 2565 เป็นต้นไป อย่างไรก็ตาม หากได้จำนวนตัวแทนสลากดิจิทัลไม่ครบตามที่กำหนดไว้ สำนักงานฯ จะพิจารณาเปิดรับสมัครเพิ่มจากกลุ่มผู้สมัครลงทะเบียนซื้อ-จองล่วงหน้าปี 2565 ต่อไปโครงการจำหน่ายสลากฯ ผ่านแพลตฟอร์มจำหน่ายสลากกินแบ่งรัฐบาล หรือสลากดิจิทัล เป็นหนึ่งในมาตรการที่ใช้ในการแก้ไขปัญหาสลากเกินราคา ประกอบกับมาตรการอื่นๆ ทั้งโครงการสลาก 80 ขณะนี้เปิดให้บริการแล้ว 209 จุด ในกรุงเทพมหานคร ปริมณฑล และภาคกลาง คาดว่าจะครบทุกภูมิภาคในเดือนกรกฎาคม 2565 ส่วนโครงการลงทะเบียนผู้ซื้อ-จองล่วงหน้าฯ อยู่ระหว่างการตรวจสอบคุณสมบัติ ซึ่งต้องใช้เวลาในการดำเนินการอีกระยะหนึ่ง สำหรับการออกผลิตภัณฑ์ใหม่ คาดว่าจะลงพื้นที่เพื่อรับฟังความคิดเห็นได้ช่วงกลางปีนี้